寄勉甫
作者：孔平仲
朝代：宋

paragraphs: 猛虎不伏櫪，摶鵬笑韝鷹。
丈夫志四海，羞愧守門庭。
君實豪傑士，貧賤鄉人輕。
憤發策蹇馿，西走游玉京。
負書入太學，大带參諸生。
文章逸莫控，學問驟以升。
曾未年歲餘，譁譁得聲名。
定知有所立，俯拾紫與青。
顧我孤陋者，聾瞽其聰明。
譬如山下泉，礙險尚未行。
無人爲激進，安得歸滄溟。
所願同君游，揚波浩東傾。
此志何日遂，長呼涕淋纓。
北望風誼美，心焉如旆旌。